जज के खिलाफ बयान, कांग्रेसी सांसद पर केस दर्ज  
सुधाकरन के उस विवादास्पद बयान के लिए मामला दर्ज किया जिसमें उन्होंने कहा था कि वह सुप्रीम कोर्ट के जज को कई वर्ष पहले दिए गए रिश्वत के गवाह हैं।
केरल पुलिस ने कांग्रेसी सांसद के सुधाकरन के उस विवादास्पद बयान के लिए मंगलवार को मामला दर्ज किया जिसमें उन्होंने कहा था कि वह उच्चतम न्यायालय के न्यायाधीश को कई वर्ष पहले दिए गए रिश्वत के गवाह हैं।  स्थानीय अधिवक्ता मंच की शिकायत पर पुलिस ने गुप्त रूप से अपराध करने और गलत घोषणा को सही साबित करने के लिए क्रमश: भारतीय दंड सहिंता की धारा 120 और 200 के तहत मामला दर्ज किया। शिकायत में आरोप लगाया गया कि सुधाकरन की ओर से सार्वजनिक रूप से कुछ दिन पहले दिये गये गए बयान से न्यायपालिका की अवमानना हुई है।  सुधाकरन के कोलम जिले के कोट्टाराकारा में गत शनिवार को दिए गए बयान के बाद राजनीतिक और न्यायपालिका हलकों में नया विवाद खड़ा हो गया है। कांग्रेस ने सुधाकरन के न्यायपालिका के खिलाफ दिये गए बयान के विवाद से स्वयं को अलग कर लिया है। पार्टी ने कहा है कि वह न्यापालिका की विश्वसनीयता को चोट पहुंचाने के किसी भी प्रयास के खिलाफ है।